ತುಮಕೂರು ಸೋಮವಾರ 165 ಮಂದಿ ಗುಣಮುಖ ತುಮಕೂರು: ಜಿಲ್ಲೆಯಲ್ಲಿ ಸೋಮವಾರ 165 ಮಂದಿಗೆ ಕೊರೊನಾ ಸೋಂಕು ದೃಢವಾಗಿದ್ದರೆ, ಅಷ್ಟೇ ಸಂಖ್ಯೆಯ ರೋಗಿಗಳು ಗುಣಮುಖರಾಗಿ ಮನೆಗಳಿಗೆ ತೆರಳಿದರು. ಸಾವಿನ ಸರಣಿ ಮುಂದುವರಿದಿದ್ದು ಮತ್ತೆ ಐದು ಮಂದಿ ಮೃತಪಟ್ಟಿರುವುದನ್ನು ಆರೋಗ್ಯ ಇಲಾಖೆ ದೃಢಪಡಿಸಿದೆ. ಚಿಕ್ಕನಾಯಕನಹಳ್ಳಿ ತಾಲ್ಲೂಕು ಹುಳಿಯಾರು 70 ವರ್ಷದ ಪುರುಷ, ತುಮಕೂರು ನಗರದ ಎಸ್.ಎಸ್.ಪುರಂನ 53 ವರ್ಷದ ಪುರುಷ, ವಿದ್ಯಾನಗರದ 61 ವರ್ಷದ ಪುರುಷ, ತುಮಕೂರು ತಾಲ್ಲೂಕು ಬೊಮ್ಮೇನಹಳ್ಳಿಯ 43 ವರ್ಷದ ಪುರುಷ, ತುರುವೇಕೆರೆ ತಾಲ್ಲೂಕು ದೇವನಾಯ್ಕನಹಳ್ಳಿಯ 45 ವರ್ಷದ ಮಹಿಳೆ ಮೃತಪಟ್ಟಿದ್ದಾರೆ. ಈವರೆಗೂ ಒಟ್ಟು 1015 ಸಕ್ರಿಯ ಪ್ರಕರಣಗಳು ಜಿಲ್ಲೆಯಲ್ಲಿ ಇವೆ. 3,254 ಮಂದಿ ಗುಣಮುಖರಾಗಿ ಮನೆಗಳಿಗೆ ತೆರಳಿದ್ದಾರೆ. ದಿನದಿನವೂ ಸೋಂಕಿತರ ಪ್ರಕರಣಗಳು ವರದಿಯಾಗುತ್ತಿರುವಂತೆ ಗುಣಮುಖರಾಗುವವರೂ ಹೆಚ್ಚುತ್ತಿದ್ದಾರೆ. ಸೋಮವಾರದ ಸೋಂಕಿತರಲ್ಲಿ 72 ಪುರುಷರು, 93 ಮಹಿಳೆಯರು ಇದ್ದಾರೆ.